Diari Oficial de la Generalitat Valenciana


Sumari del DOGV 5183, del 24-01-2006 (2006/759)

DECRET 13/2006, de 20 de gener, del Consell de la Generalitat, sobre els Esportistes d'Elit de la Comunitat Valenciana.
-----------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2006/01/20/13**

### Versions

 19/04/2016 - Actualitat  Text inicial: 25/01/2006 - 18/04/2016 

### Dades del document

Número de DOGV
:   5183

Data del DOGV
:   24-01-2006

Secció del DOGV
:   I. DISPOSICIONS GENERALS

Número del document
:   2006/759


Data del document
:   20-01-2006

Organisme emissor
:   Conselleria de Cultura, Educació i Esport

Tipus de document
:   Decret

Anàlisi jurídica

 Descriptors 

:   * legislació
    * accés a l'educació
    * assignació per estudis
    * esport
    * suport econòmic

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

****Versió vigent: 19.04.2016 - 08.04.2020****

**Decret 13/2006,** **de 20 de gener, del Consell de la Generalitat, sobre els Esportistes d'Elit de la Comunitat Valenciana.**

**[(DOGV núm. 5183 de 24.01.2006)](http://www.dogv.gva.es/datos/2006/01/24/pdf/2006_759.pdf) Ref. 0432/2006**

 

La Llei 10/1990, de 15 d'octubre, de l'Esport, definix, en l'article 6, l'esport d'alt nivell.

El Reial Decret 1.467/1997, de 19 de setembre, sobre esportistes d'alt nivell, desplega el que establix l'esmentada llei, i l'Orde de 14 d'abril de 1998, del Ministeri d'Educació i Cultura, preveu els criteris que hauran de ser tinguts en compte per a la determinació d'aquells esportistes que tinguen la consideració d'esportista d'alt nivell. Així mateix, el reial decret preveu l'elaboració, i publicació en el Boletín Oficial del Estado, de les relacions anuals d'esportistes que poden tindre la consideració d'alt nivell pels resultats esportius obtinguts durant l'any natural anterior, i que són els qui poden accedir a les mesures de suport establides per a ells.

En l'àmbit de la Comunitat Valenciana, la Llei 4/1993, de 20 de desembre, de la Generalitat, de l'Esport de la Comunitat Valenciana desplega, en l'article 3, les línies generals d'actuació de la Generalitat, i establix, en l'apartat c) del mencionat article, .el suport als esportistes d'elit durant la seua carrera esportiva, per mitjà d'ajudes materials i tècniques, i al final d'esta, per mitjà de fórmules que faciliten la seua integració laboral, en consideració als mèrits obtinguts, les exigències en la seua preparació i el fet de representar un model per a la joventut..

L'article 16 de l'esmentada llei determina, sobre la Llista d'Esportistes d'Elit, que .per a l'accés als beneficis que establisca la Generalitat, els esportistes d'elit hauran de figurar en la relació que elaborarà la Direcció General de l'Esport, en col·laboració amb les federacions esportives, basant-se en criteris objectius que es determinaran reglamentàriament..

Amb la present norma es complementa el règim contingut en el Reial Decret 1.467/1997, de 19 de setembre, de manera que els esportistes d'alt nivell que en este es preveuen tindran també la consideració d'esportistes d'elit de la Comunitat Valenciana, i s'estén esta última consideració a altres esportistes valencians que obtenen els primers llocs en els campionats d'Espanya en les diferents modalitats esportives.

Seguint esta línia d'actuació i atenent el que disposa l'article 16 de l'esmentada llei sobre la Llista d'Esportistes d'Elit, l'Orde de 15 d'octubre de 1997, de la Conselleria de Benestar Social, determina els criteris per a l'obtenció de la condició d'esportista d'elit i la seua inclusió en la Llista d'Esportistes d'Elit de la Comunitat Valenciana, distingint tres nivells d'esportistes d'elit: esportistes d'elit nivell A, esportistes d'elit nivell B i esportistes d'elit nivell Promoció.

A l'empara d'esta orde, s'han elaborat anualment des del 1997 les llistes d'esportistes d'elit de la Comunitat Valenciana.

D'altra banda, la Llei 4/1993, de la Generalitat, desplega, en l'article 17, els beneficis que comporta la qualificació com a esportista d'elit. Cal destacar l'apartat b) del mencionat article, que establix .la reserva d'un quota addicional de places per a l'accés als estudis universitaris d'educació física i, si és el cas, a altres centres universitaris, sempre que reunisquen els requisits acadèmics necessaris.; l'apartat d) .la compatibilització dels estudis i l'activitat esportiva per mitjà de l'ingrés en centres docents especials., l'apartat f) .l'exempció dels requisits que reglamentàriament es determinen per a les proves d'accés o la convalidació de cursos en l'obtenció de titulacions esportives no universitàries., i l'apartat g) .la consideració com a mèrit avaluable per a l'accés a llocs de treball de l'administració Pública de la Generalitat Valenciana relacionats amb l'esport..

Al seu torn, la Generalitat, a través de la Conselleria de Cultura, Educació i Esport, ha desplegat, en les normatives corresponents, diferents actuacions de suport als esportistes d'elit de la Comunitat Valenciana, fonamentalment pel que fa als aspectes relacionats amb la compatibilitat de l'activitat acadèmica dels esportistes i les exigències que els planteja la competició d'alt rendiment i amb la consideració de mèrits en l'accés a llocs de treball relacionats amb l'activitat física i esportiva de l'administració pública.

No obstant aixó, es fa necessari elaborar una norma que reculla tots els aspectes relacionats amb els esportistes d'elit de la Comunitat Valenciana, assentant definitivament unes bases que definisquen l'esportista d'elit i determinant les mesures de suport o beneficis a què tindran dret estos esportistes, així com la duració dels mencionats beneficis.

Així mateix, a fi de facilitar la compatibilitat acadèmica dels esportistes més destacats en les categories inferiors, que representen el futur de l'alt rendiment esportiu, és necessari regular els criteris que definisquen estos esportistes, esportistes d'elit nivell promoció, el procés d'elaboració de llistes anuals en què queden inclosos i unes mesures de suport en relació amb l'accés i seguiment dels seus estudis no universitaris.

L'objecte del present decret és desplegar i articular el que establix la Llei 4/1993, de 20 de desembre, de la Generalitat, de l'Esport de la Comunitat Valenciana, en matèria d'esportistes d'elit, definint quins són els esportistes d'elit de la Comunitat Valenciana, establint el procediment per a l'elaboració de les llistes d'esportistes d'elit de la Comunitat Valenciana i determinant les mesures de suport que s'aplicaran a estos esportistes.

Per tot el que s'ha exposat, a proposta del conseller de Cultura, Educació i Esport, conforme amb el Consell Jurídic Consultiu de la Comunitat Valenciana i amb la deliberació prèvia del Consell de la Generalitat, en la reunió del dia 20 de gener de 2006,

 

DECRETE

 

CAPÍTOL PRELIMINAR

 

**Article 1. Objecte del decret**

El present decret establix i regula quins són els esportistes d'elit de la Comunitat Valenciana, el procediment per a l'elaboració de les llistes d'esportistes d'elit de la Comunitat Valenciana i les mesures de suport que s'aplicaran als dits esportistes.

 

**Article 2. Abast i límit dels beneficis establits per als esportistes d'elit de la Comunitat Valenciana**

1. Els esportistes d'elit de la Comunitat Valenciana podran acollir-se, en l'àmbit de la Comunitat Valenciana, als beneficis que s'establixen en el present decret.

2. La duració d'estos beneficis s'estendrà als tres anys següents a l'última publicació en el Diari Oficial de la Generalitat Valenciana de la Llista on se li reconeix la condició d'esportista d'elit de la Comunitat Valenciana, excepte en els casos a què es referixen els articles 11 i 12.1 i 12.2 del present decret, la duració dels quals serà indefinida.

3. Els beneficis se suspendran automàticament quan es perda la condició d'esportista d'elit per alguna de les causes establides en l'article 6, apartats b, c i d, del present decret.

 

CAPÍTOL I. Sobre els esportistes d'elit de la Comunitat Valenciana

 

**Article 3. Esportistes d'elit de la Comunitat Valenciana**

Són esportistes d'elit de la Comunitat Valenciana, a l'efecte del que disposa este decret, els esportistes majors de 12 anys, amb llicència esportiva d'una federació de la Comunitat Valenciana, o, si és el cas, espanyola, nascuts a la Comunitat Valenciana o amb veïnatge administratiu en un municipi de la Comunitat Valenciana durant un període que incloga, almenys, l'últim any, a comptar des de la corresponent sol·licitud regulada en l'article 4.2 del present decret, i que puguen enquadrar-se en algun dels tres nivells d'esportista d'elit, A, B o Promoció, que es definixen a continuació:

1. Esportista d'Elit Nivell A:

1.1. Esportistes majors de 16 anys que participen en modalitats i/o proves esportives de categoria sènior/absoluta o júnior/juvenil i obtinguen resultats fins al lloc que es determine per la norma reglamentària que desplegue el present decret, en olimpíada, paralimpíada, campionat del món, campionat d'Europa o rànquing mundial absolut.

1.2. Esportistes que hagen obtingut la condició d'esportista d'alt nivell i que figuren en les relacions que anualment publica el Consell Superior d'Esports.

2. Esportista d'Elit Nivell B:

2.1. Esportistes majors de 16 anys que participen en modalitats i/o proves esportives de categoria sènior/absoluta o júnior/juvenil i obtinguen resultats fins al lloc que es determine per la norma reglamentària que desplegue el present decret, en olimpíada, paralimpíada, campionat del món, campionat d'Europa, rànquing mundial absolut, campionat d'Espanya o rànquing nacional absolut.

2.2. Esportistes participants amb la selecció nacional en el campionat del món o campionat d'Europa de les categories sènior/absoluta o júnior/juvenil.

3. Esportista d'Elit Nivell Promoció:

3.1. Esportistes de 12 a 16 anys que participen en modalitats i/o proves esportives en competicions oficials de les categories cadet i inferiors, i obtinguen resultats en el campionat d'Espanya o campionat autonómic de la seua categoria fins al lloc que es determine per la norma reglamentària que desplegue el present decret.

3.2. Esportistes participants amb la selecció autonómica o nacional en el campionat del món, Europa o Espanya de les categories cadet i inferiors.

 

**Article 4. Llista d'Esportistes d'Elit de la Comunitat Valenciana**

1. La Llista d'Esportistes d'Elit de la Comunitat Valenciana estarà integrada pels esportistes, que durant l'any natural anterior a la publicació de la Llista, hagen obtingut resultats esportius, determinats per la norma reglamentària que desplegue este decret, pels quals puguen ser considerats esportistes d'elit de la Comunitat Valenciana.

2. L'elaboració de la Llista es realitzarà atenent la sol·licitud presentada per la persona interessada fins al 30 de desembre de cada any, dirigida a la Secretaria Autonómica d'Esport, en la qual la federació esportiva corresponent acredite el resultat esportiu, acompanyada del document nacional d'identitat i la llicència esportiva en vigor.

3. Així mateix, les federacions esportives remetran, fins al 30 de desembre de cada any, a la Secretaria Autonómica d'Esport, el llistat d'esportistes d'elit per categories i resultats, i excepcionalment també podran proposar, per mitjà d'informe raonat, la consideració d'esportista d'elit per a aquells esportistes que participen en proves o competicions de rellevància internacional, amb resultats no previstos en els criteris objectius que definixen els esportistes d'elit i que per la seua trajectória esportiva, podrien incloure's en la Llista d'Esportistes d'Elit de la Comunitat Valenciana.

4. La Secretaria Autonómica d'Esport podrà, així mateix, demanar la informació i documentació que considere necessària per al millor coneixement i comprensió dels resultats esportius acreditats.

5. La inclusió dels esportistes valencians que figuren en les relacions d'esportistes d'alt nivell elaborades pel Consell Superior d'Esports, i publicades en el Boletín Oficial del Estado, s'efectuarà d'ofici, i quedaran inclosos en la Llista d'Esportistes d'Elit de la Comunitat Valenciana, nivell A.

 

**Article 5. Resolució i publicació de la Llista d'Esportistes d'Elit de la Comunitat Valenciana**

1. Vista la proposta de la Comissió d'Avaluació dels Esportistes d'Elit de la Comunitat Valenciana, regulada en el capítol III del present decret, el secretari autonómic d'Esport resoldrà sobre la inclusió dels esportistes en la Llista d'Esportistes d'Elit de la Comunitat Valenciana.

2. La Llista d'Esportistes d'Elit de la Comunitat Valenciana serà publicada anualment en el Diari Oficial de la Generalitat Valenciana. Els Esportistes d'Elit Nivell Promoció podran publicar-se en una llista independent i específica amb una periodicitat diferent.

3. També podran elaborar-se i publicar-se llistes parcials d'esportistes d'elit al llarg de l'any en curs.

 

**Article 6. Pèrdua de la condició d'esportista d'elit**

La condició d'esportista d'elit es perd per alguna de les causes següents:

a) Als tres anys següents a l'última publicació en el Diari Oficial de la Generalitat Valenciana de la llista on es reconeix la condició d'esportista d'elit de la Comunitat Valenciana.

b) Per haver sigut sancionat en ferm per dopatge, segons el que preveu el Reial Decret 255/1996, de 16 de febrer, pel qual s'establix el règim d'infraccions i sancions per a la represió del dopatge, o norma que el substituïsca.

c) Per haver sigut sancionat en ferm per alguna de les infraccions previstes en l'article 14 del Reial Decret 1.591/1992, de 23 de desembre, sobre Disciplina Esportiva, o norma que el substituïsca.

d) Per haver sigut sancionat en ferm per alguna de les infraccions previstes en l'article 70 de la Llei 4/1993, de 20 de desembre, de la Generalitat, de l'Esport de la Comunitat Valenciana.

 

CAPÍTOL II. Sobre els beneficis per a esportistes d'elit de la Comunitat Valenciana

 

**Article 7. Beneficis en relació amb l'accés als estudis no universitaris**

1. ****[1]****

2. No obstant aixó, els centres docents públics d'ensenyaments de formació professional específica, en els cicles formatius de la Família d'Activitats Físiques i Esportives, reservaran una plaça per grup i centre docent per als esportistes d'elit de la Comunitat Valenciana que figuren en la Llista d'Esportistes d'Elit corresponent, quan l'accés al cicle formatiu siga direc-te, i dos places per grup i centre docent per als esportistes d'elit que accedisquen per mitjà de prova d'accés. En este cas, els esportistes d'elit estaran exempts de realitzar la part específica de la prova d'accés.

3. L'accés a estes places es realitzarà d'acord amb el següent orde de prelació: primer tindran opció els esportistes d'alt nivell qualificats pel Consell Superior d'Esports i els Esportistes d'Elit Nivell A; en segon lloc, els Esportistes d'Elit Nivell B i, en tercer lloc, els Esportistes d'Elit Nivell Promoció.

 

**Article 8. Beneficis en relació amb el seguiment dels estudis no universitaris**

En el desplegament del curs escolar als centres docents no universitaris de la Comunitat Valenciana sostinguts amb fons públics, els esportistes que figuren en la Llista d'Esportistes d'Elit corresponent podran acollir-se a les següents mesures encaminades a afavorir la compatibilitat de la seua activitat esportiva amb la seua activitat acadèmica:

- Elecció de l'horari o grup més idoni per a compatibilitzar l'assistència a classe amb la seua activitat esportiva, sempre que hi haja més d'un torn al centre.

- Justificació de faltes d'assistència fins a un 25% per participació en competicions oficials derivades de la seua activitat esportiva, acreditades per mitjà de certificació de la federació i amb el calendari de proves avalat per la federació autonómica o espanyola corresponent.

- Flexibilitat del calendari d'exàmens, quan coincidisca amb competicions oficials justificades per mitjà de certificació de la federació autonómica o espanyola corresponent o, si és el cas, per la Secretaria Autonómica d'Esport, sempre que no afecte exàmens convocats per orde o resolució general per a tot l'alumnat.

- Agrupament, quan siga possible, d'esportistes d'elit per a afavorir l'establiment d'horaris concentrats per als grups en què coincidisquen diversos esportistes d'elit.

- Grups específics d'esportistes d'elit als centres que l'administració educativa determine, a les vacants dels quals tindran accés amb dret preferent els esmentats alumnes.

- Adaptacions curriculars de l'assignatura d'Educació Física i, si és el cas, la possible substitució d'una optativa de l'Educació Secundària Obligatória per la Pràctica Esportiva.

 

**Article 9. Beneficis en relació amb l'accés als estudis universitaris**

1. La Comunitat Valenciana reservarà, per als esportistes d'alt nivell qualificats pel Consell Superior d'Esports i per als Esportistes d'Elit Nivell A i Nivell B de la Comunitat Valenciana que figuren en la llista corresponent i reunisquen els requisits acadèmics corresponents, un 3% de les places disponibles a les universitats del Sistema Universitari Valencià i, addicionalment, el 5% de les places corresponents a la llicenciatura en Ciències de l'Activitat Física i de l'Esport.

2. L'accés a estes places es realitzarà d'acord amb el següent orde de prelació: primer tindran opció els esportistes d'alt nivell qualificats pel Consell Superior d'Esports i els Esportistes d'Elit Nivell A de la Comunitat Valenciana i després, en segon lloc, els Esportistes d'Elit Nivell B de la Comunitat Valenciana. Així mateix, i igual que els esportistes d'alt nivell, els esportistes d'elit estaran exceptuats de la realització de les proves físiques en l'accés a la llicenciatura de Ciències de l'Activitat Física i de l'Esport, en qualsevol dels seus cicles.

 

**Article 10. Beneficis en relació amb el seguiment dels estudis universitaris**

Els Esportistes d'Elit Nivell A i Nivell B de la Comunitat Valenciana que realitzen els seus estudis a les universitats de la Comunitat Valenciana podran acollir-se a les següents mesures encaminades a afavorir la compatibilitat de l'activitat esportiva amb l'activitat acadèmica dels esportistes d'elit:

- Elecció de l'horari o grup més idoni per a compatibilitzar l'assistència a classe amb la seua activitat esportiva.

- Justificació de faltes d'assistència fins a un 25% a sessions de caràcter obligatori per participació en competicions oficials justificades per mitjà de certificació de la federació autonómica o espanyola corresponent.

- Flexibilitat del calendari d'exàmens quan coincidisca amb competicions oficials justificades per mitjà de certificació de la Federació Autonómica o Espanyola corresponent.

 

**Article 11. Beneficis en relació amb l'accés a titulacions esportives no universitàries**

1. Els Esportistes d'Elit Nivell A i Nivell B de la Comunitat Valenciana que reunisquen els requisits de titulació acadèmica establits en l'article 9 d'este decret o superen les proves a les quals es referix l'article 9 del Reial Decret 1.913/1997, de 19 de desembre, sobre titulacions de tècnics esportius, estaran exempts de les proves de caràcter específic i dels requisits esportius que es puguen establir per a qualsevol dels graus en què s'ordenen els ensenyaments d'aquella modalitat o especialitat esportiva en què van rebre la dita qualificació.

2. Els Esportistes d'Elit Nivell A i Nivell B de la Comunitat Valenciana que cursen els ensenyaments a què es referix la disposició transitória primera del mencionat Reial Decret 1.913/1997, estaran exempts de les proves de caràcter específic i dels requisits que s'establisquen per a l'accés a estos ensenyaments d'aquella modalitat o especialitat esportiva en què van rebre la dita qualificació.

 

**Article 12. Beneficis en relació amb l'àmbit laboral**

1. La Conselleria de Cultura, Educació i Esport puntuarà el fet de tindre o haver tingut la condició d'Esportista d'Elit Nivell A i Nivell B de la Comunitat Valenciana com a mèrit avaluable en la fase de concurs en les convocatóries de concurs-oposició per al cos de mestres i professors d'ensenyament secundari en l'especialitat d'Educació Física.

2. L'administració pública valenciana puntuarà el fet de tindre o haver tingut la condició d'Esportistes d'Elit Nivell A i Nivell B de la Comunitat Valenciana com a mèrit avaluable en la fase de concurs, en les convocatóries de concurs-oposició que tinguen relació amb l'activitat física i l'esport, i establirà l'exempció de la realització de les proves físiques en cas que s'establisquen com a part del procés de selecció en la normativa corresponent, sempre que estes marquen uns mínims i atorguen la qualificació d'apte o no apte sense una puntuació específica.

3. L'assistència d'Esportistes d'Elit Nivell A i Nivell B a competicions oficials, quan les dates en què se celebre la competició, incloent-hi el desplaçament a la seu d'esta, coincidisquen amb el seu horari laboral, tindrà la consideració de permís retribuït en les normes reguladores de la jornada de treball, dins de l'àmbit de l'administració pública valenciana.

 

**Article 13. Convocatóries de beques academicoesportives**

A fi d'afavorir la continuïtat en la formació acadèmica dels esportistes d'elit i com a incentiu per al desplegament d'una formació integral, en consideració als seus resultats esportius i les exigències de la seua preparació, la Conselleria de Cultura, Educació i Esport, a través de la Secretaria Autonómica d'Esport, convocarà beques academicoesportives destinades a sufragar les despeses ocasionades per la seua formació.

 

**Article 14. Altres beneficis**

Els esportistes d'elit de la Comunitat Valenciana gaudiran, a més dels beneficis assenyalats en els articles anteriors, de les següents mesures de suport:

1. Participació en els programes de tecnificació i plans especials de preparació que elaboren les federacions esportives en col·laboració amb la Secretaria Autonómica d'Esport.

2. Ús preferent dels servicis dels Centres de Tecnificació Esportiva de la Comunitat Valenciana.

3. Reducció o exempció, si és el cas, de taxes o preus públics en la utilització de les instal·lacions esportives de l'administració pública valenciana, en els termes que fixen les lleis.

4. Reducció o exempció, si és el cas, de taxes o preus públics en la utilització dels centres de medicina esportiva de l'administració pública valenciana, en els termes que fixen les lleis.

5. Reduccions en les taxes o preus públics de l'ús de les residències juvenils o esportives de la Generalitat, en els termes que fixen les lleis.

6. Reduccions o exempcions, si és el cas, de taxes o preus públics en les activitats de formació esportiva organitzades per la Generalitat, en els termes que fixen les lleis.

7. Exempció del pagament d'aquells servicis en centres docents sostinguts amb fons públics que siguen necessaris per a compatibilitzar la seua formació acadèmica amb l'esportiva.

8. Qualssevol altres beneficis que la Generalitat puga establir per mitjà de convenis o acords amb altres entitats, públiques o privades, per al desplegament d'altres aspectes que puguen repercutir en la millora de les condicions dels esportistes d'elit.

Article 15. Obligacions dels esportistes d'elit

Els esportistes d'elit de la Comunitat Valenciana hauran de:

1. Representar l'esport de la Comunitat Valenciana en les competicions oficials, assistint a les convocatóries de la selecció autonómica de la Comunitat Valenciana corresponent.

2. Col·laborar amb la Generalitat, sempre que siguen requerits per a aixó, en els projectes i les campanyes de difusió de l'esport base i de la pràctica esportiva en general.

3. Sotmetre's als controls de dopatge, dins i fora de la competició, pels órgans competents en la matèria.

 

CAPÍTOL III. Sobre la Comissió d'Avaluació dels Esportistes d'Elit de la Comunitat Valenciana

 

**Article 16. Comissió d'Avaluació dels Esportistes d'Elit de la Comunitat Valenciana**

1. Es crea, al si de la Secretaria Autonómica d'Esport, la Comissió d'Avaluació dels Esportistes d'Elit de la Comunitat Valenciana, amb la composició i les funcions que es determinen a continuació. Esta comissió se sotmetrà al que establix el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

2. La Comissió d'Avaluació dels Esportistes d'Elit de la Comunitat Valenciana és l'órgan responsable de l'elaboració de les llistes dels esportistes d'elit de la Comunitat Valenciana.

 

**Article 17. Composició**

La Comissió d'Avaluació dels Esportistes d'Elit de la Comunitat Valenciana estarà integrada per 9 membres:

a) El secretari autonómic competent en esport o persona en qui delegue, que exercirà com a president.

b) El director general competent en esport o persona en qui delegue, que exercirà com a vicepresident.

c) El cap del servici competent en esport d'elit i alt rendiment.

d) Tres tècnics adscrits a la secretaria autonómica competent en esport, dels quals un exercirà com a secretari.

e) Dos representants de les federacions esportives de la Comunitat Valenciana.

f) Un esportista d'elit o exesportista d'elit de la Comunitat Valenciana.

 

**Article 18. Nomenament i mandat**

1. Els membres de la Comissió d'Avaluació dels Esportistes d'Elit de la Comunitat Valenciana seran elegits i nomenats pel secretari autonómic d'Esport, i la duració del seu mandat serà de dos anys.

2. El dit mandat cessarà automàticament en el cas de pèrdua del càrrec que dóna dret a formar part de la Comissió d'Avaluació, així com per renúncia expressa.

 

**Article 19. Funcions**

Seran funcions de la Comissió d'Avaluació dels Esportistes d'Elit de la Comunitat Valenciana:

a) Examinar i valorar els expedients dels esportistes que sol·liciten la seua inclusió en la Llista d'Esportistes d'Elit de la Comunitat Valenciana.

b) Elevar al secretari autonómic d'Esport la proposta de Llista d'Esportistes d'Elit de la Comunitat Valenciana.

c) Qualsevol altra que puga ser encomanada pel secretari autonómic d'Esport en relació amb els esportistes d'elit.

 

DISPOSICIÓ TRANSITÒRIA

 

Sobre els esportistes d'elit que van obtindre resultats esportius amb anterioritat

Per a l'aplicació dels beneficis a què es referix el present decret, es consideraran esportistes d'elit de la Comunitat Valenciana els esportistes que figuren en les llistes d'esportistes d'elit publicades en el Diari Oficial de la Generalitat Valenciana des de 1998.

Així mateix, per a l'aplicació dels beneficis a què es referix el present decret, els esportistes que complisquen els criteris establits per a l'obtenció de la condició d'esportista d'elit de la Comunitat Valenciana, per resultats esportius obtinguts amb anterioritat a 1997, s'autoritza el secretari autonómic d'Esport perquè expedisca certificats acreditatius d'esta situació.

 

DISPOSICIÓ DEROGATÒRIA

 

**Derogació de normes**

Queden derogades totes les disposicions del mateix rang o d'un rang inferior que s'oposen al que preveu el present decret, i, en especial, l'Orde de 15 d'octubre de 1997, de la Conselleria de Benestar Social, per la qual es determinen els criteris per a l'obtenció de la condició d'esportista d'elit i la seua inclusió en la Llista d'Esportistes d'Elit de la Comunitat Valenciana.

 

DISPOSICIONS FINALS

 

**Primera. Expedició de certificats**

S'autoritza el secretari autonómic d'Esport perquè expedisca certificats a favor dels esportistes que hagen complit amb els requisits exigits per a accedir a la condició d'esportista d'elit amb anterioritat a l'entrada en vigor del present decret, a l'efecte, si és el cas, de l'acreditació per a obtindre algun dels beneficis establits en el present decret.

 

**Segona. Aplicació**

S'autoritzen el conseller competent en matèria esportiva, els competents en matèria educativa no universitària i universitària i els competents en qualsevol altra matèria que afecte este decret, per a dictar totes les disposicions que siguen necessàries per a l'aplicació del que disposa el present decret.

 

**Tercera. Entrada en vigor**

El present decret entrarà en vigor l'endemà de la publicació en el Diari Oficial de la Generalitat Valenciana.

 

Valencia, 20 de gener de 2006

 

El president de la Generalitat,

FRANCISCO CAMPS ORTIZ

 

El conseller de Cultura, Educació i Esport,

ALEJANDRO FONT DE MORA TURÓN

 

---

****[1]****Apartat 1 de l’article 7, derogat per la disposició derogatória única del **[Decret 40/2016, de 15 d'abril, del Consell](http://www.dogv.gva.es/va/disposicio?sig=002499/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D002499/2016)**, pel qual es regula l'admissió en els centres docents públics i privats concertats que imparteixen ensenyances d'Educació Infantil, Educació Primària, Educació Secundària Obligatória i Batxillerat (Diari Oficial núm. 7762 de 18.04.2016) Ref. Base de dades 002499/2016.


Còpia Permalink ELI